b'\n_START_ARTICLE_\nAdriaen van der Werff\n_START_PARAGRAPH_\nAdrianas van der Verfas (ol. Adriaen van der Werff, 1659\xc2\xa0m., Kralingenas, Nyderlandai\xc2\xa0\xe2\x80\x93 1722\xc2\xa0m., Roterdamas)\xc2\xa0buvo XVII a. pb. \xe2\x88\x92 XVIII a. pr. Nyderland\xc5\xb3 tapytojas.\n_START_SECTION_\nBiografija\n_START_PARAGRAPH_\nAdrianas ven der Verfas gim\xc4\x97 1659\xc2\xa0m. Kralingeno kaime netoli Roterdamo. Jis mok\xc4\x97si Roterdame pas Cornelis Picolet ir Eglon Hendrik van der Neer. Adrianas van der Verfas buvo vienas i\xc5\xa1 oland\xc5\xb3 tapytoj\xc5\xb3, kurie persi\xc4\x97m\xc4\x97 Pranc\xc5\xabzijos akademinio tapybos mokymo principais. Jis atmet\xc4\x97 XVII a. oland\xc5\xb3 tapybos nat\xc5\xabralistin\xc4\x99 tradicij\xc4\x85, i\xc5\xa1 kurios per\xc4\x97m\xc4\x97 tik \xc5\xa1viesos ir \xc5\xa1e\xc5\xa1\xc4\x97li\xc5\xb3 vaizdavimo bruo\xc5\xbeus, \xc4\xaftakotus Gerito Dau. Adrianas van der Verfas daugiausiai tap\xc4\x97 religines, mitologines, erotizuotas scenas, kuriose dominuodavo i\xc5\xa1 anksto kruop\xc5\xa1\xc4\x8diai nupie\xc5\xa1ti ir po to perkelti \xc4\xaf paveikslus heroj\xc5\xb3 modeliai, pana\xc5\xa1\xc5\xabs \xc4\xaf antikines skulpt\xc5\xabras. Jis yra nutap\xc4\x99s portret\xc5\xb3, \xc5\xbeanrini\xc5\xb3 buities scen\xc5\xb3. Brolis Pieter van der Werff buvo Adriano mokiniu ir pad\xc4\x97j\xc4\x97ju._NEWLINE_Adrianas van der Verfas spar\xc4\x8diai i\xc5\xa1populiar\xc4\x97jo ir tapo vienu i\xc5\xa1 labiausiai pripa\xc5\xbein\xc4\x8diausi\xc5\xb3 oland\xc5\xb3 tapytoj\xc5\xb3, bei i\xc5\xa1liko auk\xc5\xa1tai vertinamu vis\xc4\x85 XVIII a. 1697 m. jis pri\xc4\x97m\xc4\x97 pasi\xc5\xablym\xc4\x85 i\xc5\xa1 elektoriaus palatino Johann Wilhelm von der Pfalz tapti dvaro tapytoju ir daug keliavo tarp Roterdamo ir Diuseldorfo. U\xc5\xbe savo k\xc5\xabryb\xc4\x85 jis buvo apdovanotas aukso grandin\xc4\x97le ir pakeltas \xc4\xaf riterius (gavo \xc5\xa1evalj\xc4\x97 titul\xc4\x85). Iki 1717 m. Adrianas van der Verfas gaudavo 4000 gulden\xc5\xb3 i\xc5\xa1mok\xc4\x85 u\xc5\xbe 6 pirmus met\xc5\xb3 m\xc4\x97nesius ir atskir\xc4\x85 u\xc5\xbemokest\xc4\xaf u\xc5\xbe paveikslus. Palyginimui, Rembranto paveiksl\xc5\xb3 kainos tuo metu buvo smukusios \xc5\xbeemiau 100 gulden\xc5\xb3. 1721 m. oland\xc5\xb3 tapytoj\xc5\xb3 kronininkas Houbraken i\xc5\xa1gyr\xc4\x97 Adrian\xc4\x85 van der Verf\xc4\x85, kaip pat\xc4\xaf geriausi\xc4\x85 i\xc5\xa1 Olandijos tapytoj\xc5\xb3. Dailininkas mir\xc4\x97 1722 m. Roterdame. Jo autoritetas dramati\xc5\xa1kai smuko XIX a. \xc5\xbdinomi 156 Adriano van der Verfo paveikslai.'